J. Vaľová, poslankyňa: (2008-10-21):
V prvom rade by som chcela povedať, odkiaľ budem čerpať svoje informácie a zároveň možno by som chcela poďakovať včerajšiemu okrúhlemu stolu na ministerstve práce, kde boli pozvaní všetci poslanci, myslím, že aj pani poslankyňa Radičová ho písomne aj iniciovala. Dokonca bola takisto prizvaná a boli všetci poslanci prizvaní a kde sa rozšíril bod nielen o pozmeňujúce návrhy pani poslankyne Radičovej, ale pani ministerka rozšírila bod rokovania ohľadom otvorenia druhého piliera. A to preto, že, vážení páni a dámy, niečo sa deje. Dovoľte mi, aby som zacitovala nie zo svojich slov, ale zo slov ľudí, ktorí boli prizvaní ako odborníci, a títo odborníci boli pán docent Stanek a inžinier Ľuboš Pavelka. Takže, ak dovolíte, zacitovala by som z ich slov a možno si myslím pre ctenú snemovňu a pre všetkých ostatných, ktorí sa tohto sedenia nezúčastnili, pretože pre mňa to bolo skutočne veľmi poučné a rada si nechám nielen ja, ale určite aj občania budú radi počuť, ak takíto odborníci takéhoto mena, ktorí sa práve takýmito vecami zaoberajú, ktoré sú dnes na našich kapitálových trhoch, ak povedia pár slov. Začnem správou a budem sa držať správy inžiniera Ľuboša Pavelku, PhD. „Investovanie v penzijných programoch a v životných poistkách je založené na nádejach a sľuboch pre ľudí. Peniaze podľa slov bývalého amerického centrálneho bankára a univerzitného profesora  B. Lietaera majú pomáhať vytvárať udržateľný blahobyt, pracovné príležitosti a rozumnejší svet.“ Neobmedzene rastúce úroky z úrokov sú podľa neho iba matematickou virtualizáciou. K tomuto vo svojej knihe Budoucnost peněz poznamenáva. „Jeden halier investovaný svätým Jozefom pri narodení Ježiša Krista by pri štvorpercentnom zložení z úroku v roku 1749 dosiahol hodnotu zlatej gule a veľkosti zemegule. No v roku 1990 by rástol ďalej a dosiahol hodnotu 8 190 zlatých gúľ o hmotnosti zemegule.“ Čo si myslím, že je veľmi dôležité a práve tu podporuje inštitúciu valorizácie. „Trhy pritom idú hore aj dolu. Zisky z kapitalizácie výnosov reinvestovania dividend a úrokov však často predstavujú iba virtuálne výnosy v podobe prognózovaných vzdušných zámkov pre naivných sporiteľov. Reálne výnosy mnohokrát po zohľadnení inflácie namiesto plusových dosahujú záporné hodnoty. Penzijné spoločnosti majú svoje kalkulácie založené na neustálom priemernom raste trhov. Tieto však nemajú trvale vzostupný charakter, ale ich výkyvy môžu rýchlo znehodnotiť to, čo za dlhé predchádzajúce roky zarobili.“ Chcem ešte poznamenať, že kríza k nám nedošla. Podľa týchto odborníkov krízu očakávame niekedy začiatkom budúceho roku. Čiže kríza nebola taká, ako sa hovorí, že nič sa nedeje. Ďalej by som chcela už iba jednu vetu a v tejto vete takisto poviem. „Svetovú ekonomiku čaká dlhé obdobie stagnácie a recesie, ako aj vytriezvenie tých, čo budúcnosť svojich osobných financií a dôchodkov, podotýkam, svoj budúci životný štandard a finančný majetok stavili na ruletu kapitálových trhov.“ Ešte jednu poznámku si dovolím. V piatok som sa zúčastnila v Marseille na konferencii o chudobe, kde Európska únia veľmi privítala, keď Slovenská republika vystúpila, povedala som, že práve v tomto parlamente chceme zachovať, a teda chceme ochrániť nielen vklady, ale aj dôchodky. Stretlo sa to s vysokým ocenením. Aj keď sa smejete, ale je to tak. Ďakujem veľmi pekne. (Potlesk.)